รัฐบาลไทย-ข่าวทำเนียบรัฐบาล-รัฐมนตรีว่าการกระทรวงยุติธรรม ลงพื้นที่จังหวัดกระบี่ มอบเงินผู้เสียหายและจำเลยในคดีอาญา ๑๑ ราย รวมกว่า ๕ แสนบาท
วันจันทร์ที่ 15 พฤศจิกายน 2564
รัฐมนตรีว่าการกระทรวงยุติธรรม ลงพื้นที่จังหวัดกระบี่ มอบเงินผู้เสียหายและจําเลยในคดีอาญา ๑๑ ราย รวมกว่า ๕ แสนบาท
รัฐมนตรีว่าการกระทรวงยุติธรรม ลงพื้นที่จังหวัดกระบี่ มอบเงินผู้เสียหายและจําเลยในคดีอาญา ๑๑ ราย รวมกว่า ๕ แสนบาท พร้อมขับเคลื่อนงานและเปิดศูนย์ไกล่เกลี่ยข้อพิพาท เผยนายกฯย้ําต้องคืนความยุติธรรมสู่ประชาชนตามนโยบายให้สอดรับยุทธศาสตร์ชาติ
ในวันจันทร์ที่ ๑๕ พฤศจิกายน ๒๕๖๔ เวลา ๑๓.๑๐ น. ณ โรงแรมอ่าวนาง วิลล่า รีสอร์ท จังหวัดกระบี่ นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานในพิธีเปิดโครงการ “คุ้มครองคน คุ้มครองสิทธิ : สร้างวิถีชีวิตแห่งความเป็นธรรม ครั้งที่ ๑ ประจําปี ๒๕๖๕ พื้นที่ จ.กระบี่” โดยมี นายเรืองศักดิ์ สุวารี อธิบดีกรมคุ้มครองสิทธิและเสรีภาพ และนางอรชร จิระพันธ์ รักษาราชการแทนผู้อํานวยการสํานักงานคุมประพฤติจังหวัดกระบี่ ต้อนรับคณะผู้บริหารและเจ้าหน้าที่กระทรวงยุติธรรม
นายเรืองศักดิ์ กล่าวรายงานว่า กรมคุ้มครองสิทธิและเสรีภาพ มีภารกิจงานที่สําคัญ ๓ ประการ ได้แก่ ๑. การส่งเสริมป้องกันไม่ให้ประชาชนถูกละเมิด ด้วยการส่งเสริมให้รู้สิทธิรู้หน้าที่เคารพสิทธิและไม่ไปละเมิดสิทธิคนอื่น ๒. การคุ้มครองช่วยเหลือเยียวยาผู้ถูกละเมิดสิทธิ ให้ได้รับการช่วยเหลืออย่างเป็นธรรม และ ๓. การสร้างหลักประกันด้านสิทธิมนุษยชน เพื่อยกระดับสิทธิและเสรีภาพตามรัฐธรรมนูญและกฎหมายที่เกี่ยวข้องให้เป็นไปตามหลักสิทธิมนุษยชนสากล โดยมีความมุ่งมั่นตั้งใจที่จะสร้างความยุติธรรม โดยการนําความยุติธรรมไปสู่ประชาชน อย่างสะดวก รวดเร็ว เป็นธรรม และไม่เสียค่าใช้จ่าย การเยียวยาผู้เสียหายและจําเลยในคดีอาญากรมคุ้มครองสิทธิและเสรีภาพ ยังมุ่งเน้นสร้างสังคมที่ปลอดภัยและเสริมสร้างให้สังคมอยู่ร่วมกันอย่างปกติสุข โดยการลดปัญหาความขัดแย้ง เพื่อให้สังคมเกิดความสมานฉันท์ อีกทั้งยังเป็นการส่งเสริมอํานวยความยุติธรรมให้ประชาชนเข้าถึงกระบวนการยุติธรรม โดยไม่เสียค่าใช้จ่ายสูงเกินสมควรทําให้เกิดความเท่าเทียมกันและเสมอภาคทุกชนชั้น
นายสมศักดิ์ กล่าวว่า กระทรวงยุติธรรม ภายใต้การนําของรัฐบาล พล.อ.ประยุทธ์ จันทร์โอชา นายกรัฐมนตรี ได้มีนโยบายการทํางานให้สอดรับกับยุทธศาสตร์ชาติ และนโยบายรัฐบาลในด้านต่าง ๆ โดยเฉพาะอย่างยิ่งการนําความยุติธรรมไปสู่ประชาชน ให้เข้าถึงบริการของหน่วยงานต่างๆ ได้อย่างสะดวกรวดเร็ว มีความเสมอภาคทุกชนชั้นและต้องการให้กระทรวงยุติธรรม เป็นหน่วยงานหลักในการอํานวยความยุติธรรม จึงมีความมุ่งมั่นตั้งใจ ทํางานหลายๆ ด้าน เริ่มจากเรื่องที่สําคัญ คือ การช่วยเหลือประชาชน ที่ไม่ได้รับความเป็นธรรมในทุกกรณี ที่ผ่านมากระทรวงยุติธรรม ได้เปิดศูนย์ยุติธรรมสร้างสุขอย่างเป็นทางการ ที่กระทรวงยุติธรรม โดยตั้งใจให้เกิดศูนย์ดังกล่าวนั้น คืนความเป็นธรรมให้ประชาชนได้ครบวงจร เป็นศูนย์อํานวยการภาพรวมของกระทรวงยุติธรรมอย่างไร้รอยต่อ พร้อมจะให้ความช่วยเหลือทุกท่าน ทั้งการรับเรื่องการช่วยเหลือ และส่งต่อความช่วยเหลือไปยังหน่วยงานต่าง ๆ สําหรับงานช่วยเหลือเยียวยาผู้เสียหายและจําเลยในคดีอาญา เมื่อกระทรวงยุติธรรมทราบว่ามีพี่น้องประชาชนในพื้นที่ จ.กระบี่ ที่ตกเป็นเหยื่อในคดีอาญาจํานวนมากกําลังได้รับความเดือดร้อน จึงได้สั่งการกรมคุ้มครองสิทธิฯ นําเงินดังกล่าวมามอบให้แก่ประชาชนในพื้นที่โดยเร็ว
สําหรับการจัดงานในครั้งนี้ รมว.ยุติธรรม ได้มอบเงินช่วยเหลือเยียวยาแก่ผู้เสียหายและจําเลยในคดีอาญา ในพื้นที่ จ.กระบี่ ๑๑ ราย รวมเป็นเงินทั้งสิ้น ๕๒๙,๒๖๐ บาท พร้อมมอบป้ายศูนย์ไกล่เกลี่ยระงับข้อพิพาทภาคประชาชน ๒ ศูนย์ ได้แก่ ศูนย์ไกล่เกลี่ยข้อพิพาทภาคประชาชน ต.ปกาสัย อ.เหนือคลอง และ ต.ปลายพระยา อ.ปลายพระยา และมอบวุฒิบัตรแก่คณะทํางานบริหารประจําศูนย์ไกล่เกลี่ยข้อพิพาทภาคประชาชน รุ่นที่ ๑ ที่ผ่านการฝึกอบรมการไกล่เกลี่ยข้อพิพาท ตาม พ.ร.บ.การไกล่เกลี่ยข้อพิพาท ๕๐ คน ซึ่งจะเป็นผู้ขับเคลื่อนงานด้านการไกล่เกลี่ยระงับข้อพิพาท ในการให้ความช่วยเหลือแก่ประชาชน มุ่งสู่สังคมสมานฉันท์ สร้างวัฒนธรรมการไกล่เกลี่ยต่อไป
สําหรับ พ.ร.บ.ค่าตอบแทนผู้เสียหายฯ ได้ให้ความช่วยเหลือเยียวยาบุคคล ๒ กลุ่ม ได้แก่ ๑. ผู้เสียหายในคดีอาญา ที่ได้รับบาดเจ็บหรือเสียชีวิต เนื่องจากการกระทําความผิดอาญาของผู้อื่นโดยตนมิได้มีส่วนเกี่ยวข้องกับการกระทําความผิด หรือที่เรียกว่าเหยื่ออาชญากรรม ๒. จําเลยในคดีอาญา ที่ถูกพนักงานอัยการฟ้องต่อศาลว่าได้กระทําความผิดอาญาและถูกจําคุกในระหว่างพิจารณาคดี ต่อมาได้มีการถอนฟ้องหรือศาลมีคําพิพากษาถึงที่สุดให้ยกฟ้องว่าจําเลยไม่มีความผิด หรือที่เรียกว่าแพะ
จากนั้น คณะผู้บริหารกระทรวงยุติธรรม ได้เข้าชมนิทรรศการนําเสนอผลงานของหน่วยงานราชการในสังกัดกระทรวงยุติธรรม และพบปะพี่น้องประชาชนในพื้นที่